b'\n_START_ARTICLE_\nGiulio Romano\n_START_SECTION_\nBiografija\n_START_PARAGRAPH_\nGiulio Pippi gim\xc4\x97 apie 1495\xe2\x88\x921499 m. Romoje. V\xc4\x97liau buvo pramintas Romanu (t. y. \xe2\x80\x9eRomie\xc4\x8diu\xe2\x80\x9c). Anot Giorgio Vasari, jis nuo jaunum\xc4\x97s prad\xc4\x97jo dirbti ir mokytis Rafaelio dirbtuv\xc4\x97se, bei ilgainiui tapo vienu geriausi\xc5\xb3 ir m\xc4\x97gstamiausi\xc5\xb3 jo mokini\xc5\xb3. Pirmieji D\xc5\xbeulijaus drabai buvo \xc4\xafvairi tapyba pagal Rafaelio pie\xc5\xa1inius ir nurodymus. D\xc5\xbeulijus Romanas jau tap\xc4\x97 Vatikano stancose apie 1516 m. Pagal liudijimus, jis nutap\xc4\x97 por\xc4\x85 fig\xc5\xabr\xc5\xb3 \xe2\x80\x9eGaisro Borge\xe2\x80\x9c freskoje. Greitu laiku D\xc5\xbeulijus \xc4\xafgudo imituoti ir kopijuoti savo mokytoj\xc4\x85._NEWLINE_Po Rafaelio mirties 1520 m. D\xc5\xbeulijus Romanas jau buvo Rafaelio dirbtuvi\xc5\xb3 svarbiausias dailininkas. Po to jis baigin\xc4\x97jo nepabaigtus Rafaelio darbus, tarp j\xc5\xb3 \xe2\x80\x9eAprei\xc5\xa1kim\xc4\x85\xe2\x80\x9c. 1522-23 m. D\xc5\xbeulijus Romanas vadovavo buvusiai Rafaelio pagalbinink\xc5\xb3 grupei atliekant darbus Sala di Costantino \xe2\x88\x92 paskutin\xc4\x97je i\xc5\xa1 stanc\xc5\xb3 Vatikane, kuri\xc5\xb3 Rafaelis neprad\xc4\x97jo d\xc4\x97l mirties. Sunku nustatyti dailinink\xc5\xb3 ind\xc4\x97l\xc4\xaf kambaryje, manoma, kad Romanas labiausiai prisid\xc4\x97jo prie freskos \xe2\x80\x9eM\xc5\xab\xc5\xa1is ant Milvijaus tilto\xe2\x80\x9c atlikimo._NEWLINE_Romoje D\xc5\xbeulijus dirbo \xc4\xafvairiose vietose, svarbiausi darbai buvo u\xc5\xbesakyti popie\xc5\xbeiaus Klemenso VII-ojo (tuo metu kardinolo) u\xc5\xbemies\xc4\x8dio viloje Villa Madama. Romoje D\xc5\xbeulijus susiformavo kaip tipi\xc5\xa1kas dailininkas-manieristas. \xc4\xaekv\xc4\x97pimo s\xc4\x97m\xc4\x97si i\xc5\xa1 Rafaelio ir Mikeland\xc5\xbeelo form\xc5\xb3, bei modeli\xc5\xb3, ta\xc4\x8diau jo darbai visi\xc5\xa1kai netur\xc4\x97jo pirmojo harmonijos ir antrojo didingumo._NEWLINE_1527 m. Rom\xc4\x85 u\xc5\xbe\xc4\x97mus pl\xc4\x97\xc5\xa1ikaujan\xc4\x8diai \xc5\xa0v. Romos imperijos kariuomenei, D\xc5\xbeulijus buvo priverstas palikti miest\xc4\x85. Tarpininkaujant popie\xc5\xbeiaus pasiuntiniui Baldasarei Kastiljonei jis i\xc5\xa1vyko \xc4\xaf Mantuj\xc4\x85 ir prad\xc4\x97jo dirbti pas vietos markiz\xc4\x85 Federik\xc4\x85 II-\xc4\x85j\xc4\xaf Gonzag\xc4\x85. Markizo dvare dailininkas buvo atsakingas u\xc5\xbe rengini\xc5\xb3, kostium\xc5\xb3, gobelen\xc5\xb3 ir kt. meninius dizainus. D\xc5\xbeulijus Romanas daugiau nebepaliko Mantujos, i\xc5\xa1skyrus trump\xc4\x85 i\xc5\xa1vyk\xc4\x85 \xc4\xaf Pranc\xc5\xabzijos karaliaus Pranci\xc5\xa1kaus I-ojo Fontenblo pil\xc4\xaf apie 1537 m., kur darbavosi ital\xc5\xb3 dailinink\xc5\xb3 bendruomen\xc4\x97._NEWLINE_Tarp svarbiausi\xc5\xb3 D\xc5\xbeulijo Romano darb\xc5\xb3 Mantujoje buvo T\xc4\x97 r\xc5\xabm\xc5\xb3 statybos ir dekoravimas iki 1535 m. T\xc4\x97 r\xc5\xabmai buvo suplanuoti kaip Mantujos markizo u\xc5\xbemies\xc4\x8dio vila ir dabar laikomi ry\xc5\xa1kiu manieristinio stiliaus pavyzd\xc5\xbeiu. Juos D\xc5\xbeulijus Romanas suprojektavo rom\xc4\x97ni\xc5\xa1k\xc5\xb3 aristokrat\xc5\xb3 vil\xc5\xb3 modeliu, priedo naudodamas i\xc5\xa1kraipytas renesanso formas. Dideliems r\xc5\xabm\xc5\xb3 plotams dekoruoti Romanas surinko vis\xc4\x85 b\xc5\xabr\xc4\xaf pagalbinink\xc5\xb3. R\xc5\xabm\xc5\xb3 sienos buvo i\xc5\xa1tapytos antikiniais alegorinias motyvais, teikiant pirmenyb\xc4\x99 dekoratyviems, iliuzionistiniams efektams ir ai\xc5\xa1kiai hedonistinei estetinei pakraipai. Iliuzionistinius elementus, grei\xc4\x8diausiai, \xc5\xa1iose freskose \xc4\xafkv\xc4\x97p\xc4\x97 Mantenjos freskos Mantujos kunigaik\xc5\xa1\xc4\x8dio pilyje._NEWLINE_D\xc5\xbeulijus Romanas dirbo daugelyje Mantujos vie\xc5\xa1\xc5\xb3 viet\xc5\xb3, projektuodamas potvynio pa\xc5\xbeeist\xc5\xb3 ba\xc5\xbeny\xc4\x8di\xc5\xb3 fasad\xc5\xb3, lod\xc5\xbeij\xc5\xb3 ir pan. perstatymus. Buvo planuojama pakviesti D\xc5\xbeulij\xc5\xb3 Roman\xc4\x85 tapti nauju \xc5\xa0v. Petro bazilikos architektu \xc4\xaf Rom\xc4\x85, ta\xc4\x8diau dailininkas mir\xc4\x97 1546 m. lapkri\xc4\x8dio 1 d., palaidotas \xc5\xa0v. Barnabo ba\xc5\xbeny\xc4\x8dioje Mantujoje.'